b'\n_START_ARTICLE_\nHold\xc3\xb8ya\n_START_PARAGRAPH_\nHold\xc3\xb8ya er ei \xc3\xb8y i Hadsel kommune i Nordland. \xc3\x98ya ligger ved innl\xc3\xb8pet til Sl\xc3\xb8verfjorden, p\xc3\xa5 nordsiden av Austv\xc3\xa5g\xc3\xb8ya, og har et areal p\xc3\xa5 ca. 0,8 km\xc2\xb2. H\xc3\xb8yeste punkt er Valhaugen p\xc3\xa5 34 moh. Hold\xc3\xb8ya er forbundet med Austv\xc3\xa5g\xc3\xb8ya med ei ca. 130 meter lang fylling over den grunne Hold\xc3\xb8yvalen, og fikk veiforbindelse til omverdenen da f\xc3\xb8rste del av Lofotens fastlandsforbindelse (i dag europavei 10) med den undersj\xc3\xb8iske Sl\xc3\xb8verfjordtunnelen ble tatt i bruk 19. desember 1997. Det nord\xc3\xb8stre innslaget til Sl\xc3\xb8verfjordtunnelen er i Kl\xc3\xb8vhaugan p\xc3\xa5 Austv\xc3\xa5g\xc3\xb8ysiden, like ved avkj\xc3\xb8ringen til Hold\xc3\xb8ya._NEWLINE_Hold\xc3\xb8ya har flere sm\xc3\xa5 g\xc3\xa5rdsbruk p\xc3\xa5 s\xc3\xb8r- og \xc3\xb8stsiden, men er i dag (2012) nesten fraflyttet. \xc3\x98ya (grunnkrets Hold\xc3\xb8y) hadde 6 innbyggere i 2001, alle over 50 \xc3\xa5r. I 1970 var folketallet 76._NEWLINE_Hold\xc3\xb8y post\xc3\xa5pneri ble opprettet 1. januar 1915, og postkontoret ble endelig nedlagt 1. mai 1996. Fra 1. november 1981 til 1. mai 1983 var postkontoret ogs\xc3\xa5 nedlagt, og poststedet ble betjent av et brevhus. Postnummeret var 8480 fra 18. mars 1968 (da postnummer ble innf\xc3\xb8rt i Norge) til 1. juni 1980, og deretter 8495 fram til postkontoret ble endelig nedlagt.'